次韻子忱游東山古風
作者：李光
朝代：宋

paragraphs: 休沐不暇懶，趁此郊原晴。
駕言出東門，蹀躞馬在坰。
江山恣游眺，頗惬幽人情。
同行有勝侣，豪氣如陳登。
妙語傾錦囊，璀璨珠璣盈。
暫釋簿領勞，頓覺心迹清。
人生一世中，轉徙如郵亭。
愛君絕塵姿，坦坦心地平。
當年功名念，晚節師淵明。
出處豈有心，敢論虧與成。
吾衰百念冷，端如在家僧。
東山本非山，名字空峥嶸。
不見古松色，詎聞山鳥聲。
演師獨面壁，燕坐朝黄庭。
骨冷喚不回，蚌珠秘龕燈。